答江鄰幾到潁州見寄并封示晏公送行
作者：劉敞
朝代：宋

paragraphs: 日夕風雪佳，相念思乘興。
忽憶君在遠，離憂紛難定。
入門對新詩，滿眼冰玉瑩。
因疑君居側，恍惚不自勝。
别来雖無幾，日月稍已迸。
一葦悲河廣，况乃山川迥。
遠遊殊風土，孤響謬羣聽。
常恐弔原憲，夫子歎何病。
幸傳丞相篇，復見仁者贈。
懸知愜真賞，有以誇歷聘。
何用慰索居，一朝再三詠。